# Coure tornassolat

El coure tornassolat (Lycaena alciphron), també anomenat coure tornassol, és una espècie de lepidòpter papilionoïdeu de la família dels licènids (Lycaenidae) present als Països Catalans.

## Distribució

S'estén pel nord d'Àfrica, gran part d'Europa i per l'Àsia fins al sud de Sibèria, nord-est de la Xina i Corea. Absent de les principals illes mediterrànies, excepte Sicília, nord de França, illes Britàniques, Bèlgica, Països Baixos, Dinamarca, Escandinàvia, Finlàndia i sud de Grècia. A la península Ibèrica és present a la majoria de sistemes muntanyosos, tot i que de forma més escassa al sud. A Catalunya és present sobretot als Pirineus i Prepirineus, amb poblacions aïllades a l'Albera, Serralada Transversal, Montseny, Muntanyes de Prades i Ports de Tortosa-Beseit. Antigament la seva distribució catalana era més extensa, amb poblacions, per exemple, a la Serra de Collserola i àrees properes, però aquestes fa dècades que es van extingir.

## Descripció

Envergadura alar d'entre 31 i 35 mm. Marcat dimorfisme sexual per la diferent coloració de l'anvers i en tenir la femella les ales més arrodonides. L'anvers del mascle és de color taronja intens amb marcades iridescències violetes, un estret marge negre a la part exterior de les dues ales i diversos punts negres repartits per ambdues ales. La femella presenta l'anvers similar al del mascle, però de color taronja més clar, sense iridescències i amb els punts negres més marcats. Revers semblant en ambdós sexes. Ala anterior de color taronja pàl·lid, marge gris i amb diversos punts negres. Ala posterior de color gris clar amb múltiples punts negres i una franja taronja prop del marge envoltada de taques negres a banda i banda.

## Hàbitat

Prats secs, matollars, landes assolellades i marges de bosc. Rang altitudinal des dels 50 m fins als 2650 m. L'eruga s'alimenta de diverses poligonàcies, principalment de l'agrella (Rumex acetosa), però també d'altres espècies del mateix gènere.

## Període de vol i hibernació

Vola en una generació entre els mesos de juny i agost, en funció de la localitat. Hiberna com a eruga.

## Comportament

Les femelles ponen els ous a les tiges i fulles de les seves plantes nutrícies. Habitualment seleccionen les plantes ja espigades i es van desplaçant tija avall tot tocant-la amb les antenes i abdomen abans de pondre l'ou.

## Espècies ibèriques similars

* Lycaena bleusei
* Coure violeta (Lycaena helle)
* Coure de mollera (Lycaena hippothoe)
* Coure comú (Lycaena phlaeas)
* Coure fosc (Lycaena tityrus)
* Coure roent (Lycaena virgaureae)

## Galeria

* Anvers d'un mascle
* Anvers d'una femella
* Revers d'un adult
* Aparellament

## Referències

* ↑ «Coure tornassolat». Cercaterm. TERMCAT, Centre de Terminologia.
* ↑ «Proposta de noms comuns per a les papallones diürnes (ropalòcers) catalanes». Butlletí de la Societat Catalana de Lepidopterologia. Arrizabalaga et al., 01-12-2012. [Consulta: 5 maig 2024].
* ↑ «Lycaena alciphron» (en anglès). UICN, 29-01-2009. [Consulta: 5 maig 2024].
* 1 2 3 Tolman, Tom; Lewington, Richard. Collins Field Guide to the Butterflies of Britain and Europe (en anglès). Collins, 2008. ISBN 978-0-00-724234-4.
* 1 2 3 Vila, Roger; Stefanescu, Constantí; Sesma, José Manuel. Guia de les papallones diürnes de Catalunya. Lynx, 2018. ISBN 978-84-16728-06-0.
* 1 2 3 4 Moussus, Jean-Pierre; Lorin, Thibault; Cooper, Alan. Guide pratique des papillons de jour (en francès). Delachaux et Niestlé, 2022. ISBN 978-2-603-02915-2.

## Enllaços externs

* Asturnatura (castellà)
* Biodiversidad Virtual (castellà)
* European Butterflies (anglès)